标题：1146年
历史纪年
公元1146年，南宋绍兴十六年
通鉴记载
高宗受命中兴全功至德圣神武文昭仁宪孝皇帝绍兴十六年（金皇统六年）
春，正月，壬申，金主封太祖诸孙为王；以褒为葛王，寻授兵部尚书。
乙亥，金主畋于磨棱。甲申，金主还京师。
戊子，太学外舍生以千人为额。
庚寅，金以边地与夏国。
辛卯，帝致斋于内殿。壬辰，亲飨先农于东郊，牲用少牢，配以后稷。帝御通天冠，绛纱袍，诣亲耕位亲耕，九推乃止。遂登观耕坛，命宰执、使相、侍从、两省、台谏行五推之礼，庶人终千亩焉。
金主如春水，出猎，误入大泽中，金主马陷，因步出，亦不罪导骑。
二月，壬寅，诏：“诸路淫祠非在祀典者，并日下毁去。”以左司郎中李柽请也。
丙寅，金右丞相濮王韩企先薨。
企先为相，每欲为官择人，专以培植奖励后进为己任，推毂士类，甄别人物。一时台省多君子，弥缝阙失，议论必归于正，时称贤相。后谥简懿。
三月，庚子朔，诏有司建武学。先是士人上书者多以为言，帝数谕大臣以文武之道不可偏废，祖宗自有故事，至是乃考卜焉。
壬申，金以谭国公阿里布为行台右丞相。
阿里布，宗室子也，屡从征伐有功，尝以左监军随宗弼复河南，故有是擢。
壬午，复桂阳监临武洞为县。
乙未，增建太庙。
时新祭器将成，而太庙殿室狭，至不能陈列。给事中段拂请正殿从西增六间，通旧为十三间，其中十有一间为十一室，东西二间为夹室，又作西神门，册宝殿，祭器库。
己亥，工部奏立淮东、江东、两浙、湖北诸县岁较营田赏罚格。其法以绍兴七年至十三年所收课利最多，酌中者为额。每县令以十分为率，取二分赏之。岁收增三分至一分以上，并减磨勘年；仍以最亏一县为罚。
金主以上京宫室太狭，是月，始役五路工匠撤而新之。规模虽仿汴京，然仅得十之一二而已。
夏，四月，庚子朔，金主至自春水。以同判大宗正事宗固为太保、右丞相兼中书令。
戊午，兵部上武士弓马及选试去留格。初补入学，步射弓一石。若公私试步骑射不中，即不许试程文。其射格，自一石五斗以下至九斗，凡五等。帝可其奏，因谕辅臣曰：“国家武选，所系非轻，今诸将子弟皆耻习弓马，求换文资，数年之后，将无人习武矣，岂可不劝诱之！”
金行台右丞相阿里布薨。
五月，辛巳，命权吏部王循友、权户部侍郎。李朝正编类诸路监司郡守条上裕民事件。
丙戌，诏作景钟。钟高九尺，天子亲祠上帝则用之，以皇佑黍尺为准。既成，命秦桧铭之。
丁亥，金主使金吾卫上将军、彰德军节度使乌古论海、昭武大将军、同知宣徽院事赵兴祥来贺天申节。
辛卯，金以左宣徽使刘筈为行台右丞相。
筈以能得皇后意，故擢为相，仍兼判左宣徽使。留京师时，河南官吏滥杂，或请厘革之，筈曰：“废齐用兵江表，求一切近效，其所用人不必皆以章程，故有不由科目而为大吏，不试弓马而握兵柄者。今抚定未久，姑收人心，奈何为是纷更也？”遂仍其旧。
宇文虚中既留金，累官礼部尚书兼承旨。虚中恃才轻肆，好讥讪，贵人达官，往往积不能平。虚中尝撰宫殿榜署，恶虚中者摘其字以为谤讪。会有告虚中谋反者，诏有司鞫治，无状，乃罗织虚中家图籍为反具。虚中曰：“死自吾分。至于图籍，南来士大夫家家有之。高士谈图书尤多于我家，岂亦反耶？”有司承风旨，并逮士谈。六月，乙巳，杀虚中及士谈，金人冤之。士谈，琼之孙，尝为忻州户曹参军，降金，官至翰林学士。
丁未，秦桧奏淮东盐课增羡，乞推赏，帝曰：“推赏之典，尤所当慎。今年有羡，次年必亏，益民之食盐，止如是也。”
癸丑，监察御史巫亻及请申严有司，所在刑狱，不得为非法之具，如仁和、钱塘所用浮匣、命绳之类，违者抵罪，诏刑部禁止。
己未，分遣医官循行临安，疗病者，至秋乃止。后以为例。
监察御史陈积中论监司州县淹留词斥之弊，请令诸部每季检举，劾其尤者，从之。
是月，安南献驯象十。
秋，七月，壬申，检校少傅、保信军节度使、和国公张浚，落节钺职名，依旧特进、提举江州太平观，连州居住。
先是浚因星变，欲力论时事以悟帝意，以其母计氏年高，言之必被祸，恐不能堪。计氏见其形瘠，浚具言所以，计氏诵其父咸绍圣初举制科策曰：“臣宁言而死于斧钺，不忍不言而负陛下。”浚意遂决，即上疏言：“当今事势，如养大疽于头目心腹之间，不决不止；决迟则祸大而难测，决疾则祸轻而易治。惟陛下谋之于心，断之以独，谨察情伪，预备仓卒，庶几社稷有安全之理。不然，日复一日，后将噬脐，此臣所以食不下咽而一夕不能安也。”秦桧见之，大怒。御史中丞何若即奏：“浚建造大第，强占民田，殊失大夫省愆念咎之礼。居常怨恨，以和议非便，惟欲四方多事，侥幸再进，包藏祸心，为害实大。望赐降黜，以为臣子喜乱徇私之戒。”故有是命。
戊子，言者乞禁福建民间私藏军器，帝曰：“此自有法，宜令民通知。若绝其源，则盗自不作矣。”
壬辰，提举秘书省秦熺奉诏立定献书赏格，诏镂板行下：应有官人献秘阁阙书善本及二千卷，与转官，士人免解，馀比类增减推赏，愿给直者听，诸路监司守臣访求晋、唐真迹及善本书籍准此。”
八月，辛丑，筑高禖坛。
初，监察御史王鎡，以上继嗣未立，请行亲祠高禖之礼。礼官言：“自祖宗以来，惟两制侍祠，虽《大唐月令》、《政和新礼》有天子亲享之仪，而未尝举，乞命执政侍祠。”乃改筑于圜丘之东，高咫而广五倍。
诏访遗书于西蜀，仍委逐路帅臣。
壬子，将作监边知白权尚书户部侍郎，右司员外郎周执羔权礼部侍郎。甲寅，以边知白为贺金国正旦使，武节郎兼合门宣赞舍人孟思恭副之；周执羔为贺生辰使，左武大夫、知合门使宋钱孙副之。先是奉使者得自辟十人以行，赏典既厚，愿行者多纳金以请，执羔始拒绝之。
金以所教神臂弓弩手八万人讨蒙古，连年不能克。是月，令汴京行台尚书省事萧保寿努与蒙古议和，割西平河以北二十七团寨与之，岁遗牛羊米豆，且册其长为蒙古国，蒙古不受。
九月，甲戌，端明殿学士、提举万寿观兼侍读何铸为大金国信使，宾德军节度使、提举万寿观邢孝扬副之，以迎请宗族故也。
丙申，诏：“武成王庙从祀诸将，升赵充国王于堂，降韩信于庑下。”用祠部员外郎、权国子司业陈诚之请也。
是月，刘豫死于金临潢府。
冬，十月，丁酉朔，新礼器成。戊戌，帝观于射殿，宰执、侍从、台谏、南班宗室、礼官、正刺史以上皆与观，撞景钟，奏新乐，用皇佑故事也。
徽猷阁待制、提举江州太平观刘子羽卒，年五十。
子羽在泉州，尝献时宜八事：论淮甸郡县不必尽守故城，各随所在，据险置寨，守以偏将；故长驱深入，则我缀其后，二三大将浮江上下为之声援。论荆、襄宜合为一路，置帅公安，益兵聚粮，为战守计。论三衙寡弱未振，宜益增禁卫。论守江宜轻戍江北，重戍江南。论舟船当讲求训练，使大舰利于控扼，小舟利于走集。论南兵剽悍可用，请别立统帅。论江、淮、陕、蜀之兵当互为声援。论募兵，请于荆、粤收集诸盗。后皆不行。
十一月，庚午，言者论：“近来诗赋、经术，各以旧试人数分取，其间不无轻重。大抵习诗赋者多，故取人常广；治经术者鲜，故取人常少。今若专以就试之人立定所取分数，则诗赋人常占十之七八，而治经术者止得十之一二，但恐浸废经术之学矣。望命有司再加讨论，如通经之人有馀，听参以策论，圆融通取，明立分数，庶几主司各有遵守。”帝曰：“当日行诗赋，为士人不读史；今若专用诗赋，士人不读经。大抵读书当以经义为先，所论宜令礼部看详以闻。”
癸酉，帝斋于文德殿。
丙子，合祀天地于南郊，始命普安郡王亚献，恩平郡王璩终献。是岁，备祭器，设八宝，如政和之仪。太史局令胡平言三台星见。礼毕，帝御行宫，赦天下。
庚辰，复置荆门军当阳县。
自建炎渡江，始废御书院；癸未，诏复之。
癸巳，权尚书工部侍郎钱时敏移兵部侍郎，军器监徐琛权工部侍郎。
十二月，己亥，彗出西南方。诏避殿，减膳。
辛酉，金使龙虎卫上将军、会宁尹卢彦论，定远大将军、四方馆伴使张仙寿，来贺来年正旦。
是岁，西夏尊孔子为文宣帝。
历史大事
金割地与夏 
皇统六年（1146）正月，金万寿节，宋、高丽、夏遣使来贺。夏请赐边地。庚寅，金割德威城、西安州、定边军等边城与夏。
宋立献遗书赏格
绍兴十六年（1146）七月，奉化知县陈泰初进神宗、哲宗御集一百八十册。宋高宗因谕大臣，书籍未备，宜劝进献。壬辰，立秘书省献书赏格。重则进宫，轻则赐帛。进泰初一官。由是宋诸路监司守臣均纷然访求晋、唐真迹及善本书。
南宋复建武学
绍兴间，士人议复建武学。宋高宗亦认为武学为祖宗故事，文武之道不可偏废。十六年三月庚午，下诏有司复建武学，一如旧制。
宇文虚中卒
宇文虚中（1079—1146），字叔通，成都华阳（今四川成都）人。累宫中书舍人。宣和间，蔡攸、童贯等谋引金兵攻辽，他上疏谏阻，降集英殿修撰。金兵南下，为军前宜谕使，数使金营议和。金兵退，言者劾其议和之罪，被贬斥。建炎二年（1128），为祈请使使金，被拘。金加以官爵，虚中即受之，仕金。历官翰林学士、知制诰兼太常卿，号为国师，后迁礼部尚书。恃才轻肆，常讥讪金人，金人积恨。皇统六年（1146）二月，终被诬告谋反，诏有司鞫治下狱。乙巳，被杀，年六十七。虚中有才艺，著有《宇文肃愍公文集》。
西夏尊孔
西夏仁宗甚重汉学，于皇宫、州郡建学之际，改用西夏年号（1146）又尊孔子为文宣帝，大兴儒学。夏建内学，选名儒主之。
韩企先卒
韩企先（1082—1146），金朝汉人宰相。燕京（今北京）人。辽亡，入仕金。为枢密院副都承旨、转运使、西京留守等职。天会六年（1128），同中书门下平章事、知枢密院事。七年，迁尚书左仆射兼侍中、封楚国公。十二年正月，为尚书右丞相，应召至上京朝见金太宗。企先为相，损益旧章，选贤任能，世称贤相。金熙宗时，继为右丞相。皇统元年（1141），封濮王。六年二月卒，年六十五。
宋眨张浚连州
绍兴十六年（1146），张浚因星变，上疏力论时事。称当今事势，如养大疽于头目心腹之间，不决不止。触怒秦桧。秦桧指使御史中丞何若弹劾张浚。七月壬申，浚被贬居连州（今广东连县），不久又迁永州（今湖南零陵）。
刘豫卒
刘豫（1073—1146），字彦游。政和二年（1112）为殿中侍御史。宣和中判国子监，除河北提刑。金兵南侵，弃官匿于仪真（今江苏）。建炎二年（1128）知济南府。受金人利诱而降金。四年，被金人册立为帝。与其子麟时诱金兵攻宋，屡为宋军击败。绍兴七年（1137），降封为蜀王，并被迁至临潢府（今内蒙古巴林左旗东南波罗城）。十二一年（1142），改封曹王。十六年（1146）、金皇统六年九月卒。
刘子羽卒
绍兴十六年（1146）十月，徽猷阁待制、提举江州太平观刘子羽（1097—1146）卒，年五十。子羽，字彦修，建州崇安（今福建）人。宣和末，佐其父刘韐镇压方腊起义。金兵南下，父子死守真定（今河北正定），由是知名。张浚宣抚川、陕，辟为参议军事，浚保全蜀地，子羽之力居多。绍兴四年（1134），坐富平之役，与浚俱罢。八年，为御史常同所论劾，以散官安置漳州。十一年，知镇州府兼沿江安抚使。宋金和议成，子羽仍言和好非久远计，宜及早修城垒、备舟楫、厉器械，以待时变。秦桧恨之，讽罗汝楫论其罪，遂罢。